《观龙歌》
宋代·宋真宗

四灵之长惟虬龙，虬龙变化故难同。
三茅福地群仙宅，灵物潜形在此中。
池内仙人驯扰得，至今隐现谁能测。
乘云蠢动独标奇，行雨嘉生皆荷力。
常人竞取暂从心，才出山楹兮无处寻。
中使勤求深有意，欲献明庭兮陈上瑞。
初献一龙朝魏阙，偶挹二龙离洞穴。
人心龙心若符契，一人一住何神异。
我睹真龙幸不惊，至诚祝龙龙好听。
但祈风雨年年顺，庶使仓箱处处盈。